als_Latn dik_Latn sag_Latn
Drejtoresha me aktakuzë që i mbijetoi tre ministrave
Zana Kotorri, ish-sekretare e përgjithshme në Ministrinë e Kthimit dhe Komuniteteve, ka aktakuzë për korrupsion nga Prokuroria Speciale që nga viti 2014.
Përkundër kësaj, Kotorri i ka mbijetuar me aktakuzë tre ministra të qeverisë së Kosovës. Ajo këtë pozitë e ka mbajtur nga koha e Mimoza Kusarit, Bernad Nikës, dhe tash vazhdon të jetë drejtoresh nën udhëheqjen e Hykmete Bajramit.
Kotorri akuzohet që së bashku me disa persona tjerë sa ishte sekretare në Ministrinë e Kthimit, ka përfituar nga paraja publike, përmes një skeme të subvencioneve brenda ministrisë.
Emërimi i Kotorrit, si udhëheqëse e Departamentit për kontrollin e tregut me mallra strategjike në MTI ,është në kundërshtim me Ligjin Shërbimin Civil të Kosovës i cili thotë se zyrtarët e lartë me aktakuzë duhet të pezullohen menjëherë nga detyra.
“…detyrojnë organin përgjegjës për menaxhimin e personelit të institucionit të lartë të administratës shtetërore që t’i pezullojnë me pagesë 50 % të pagës mujore nëpunësit civil apo zyrtarët e lartë, menjëherë nga detyra, nëse kundër tij/saj është iniciuar procedurë penale për kryerje të veprës penale gjatë ushtrimit të funksioneve të tij”, thuhet në nenin 69 të këtij ligji.
MTI: Jemi njoftuar ketë muaj që Kotorri ka aktakuzë
Në Ministrinë e Tregtisë dhe Industrisë thonë se janë njoftuar vetëm ketë muaj se ndaj Kotorrit ka një aktakuzë.
Sipas zyrtarëve të kësaj ministrie, ata janë njoftuar përmes mediave ketë muaj se ndaj Kotorrit, që nga 24 dhjetori 2014, Prokuroria Speciale e Kosovës ka ngritur aktakuzë për shkak të veprës penale të mashtrimit, si dhe veprës penale keqpërdorim i pozitës apo autoritetit zyrtar.
Po ketë muaj ministria i është drejtuar Prokurorisë lidhur me rastin e Kotorrit, për të marr njoftim zyrtar, para se të vendos për pezullimin ose jo të saj.
“Ne jemi në pritje të konfirmimit zyrtar me shkrim nga Prokuroria Speciale e Republikës së Kosovës me qëllim të marrjes së vendimit për pezullim ashtu siç parashihet me nenin 69 paragrafi 1 të Ligjit Nr. 03/L-149 për Shërbimin Civil të Kosovës të Republikës së Kosovës”, thuhet në përgjigjet e Departamentit për media të kësaj ministrie.
Çka thotë aktakuza për Kotorrin
Ndryshe, sipas aktakuzës së Prokurorisë Speciale, Zana Kotorri, në cilësinë e sekretares së përgjithshme në Ministrinë e Kthimit, në bashkëpunim me Hana Berishën, ishin marrë vesh që të gjejnë persona të interesuar për subvencione nga Ministria e Kthimit dhe pastaj shumën e subvencioneve të ndajnë përgjysmë.
Sipas aktakuzës, përmes Berishës, e pandehura tjetër Ardiana Gorani kishte rënë në kontakt me Kotorrin, e ku kjo e fundit duke tejkaluar kompetencat e saj, ia kishte përgatitur dokumentet për aplikim për subvencione, të pandehurës, Gorani.
66.465.00 euro ishte shuma e subvencionit të projektit të shoqatës SHIPPL, me emër “Duam dhe mundemi së bashku”, e të cilat mjete pas ndarjes nga ana Ministrisë, të pandehurat i kishin ndarë mes tyre.
Gjithnjë sipas aktakuzës, 33.232.00 euro i kishte marrë e pandehura Kotorri, 15.00.00 euro i kishte marrë Hana Berisha dhe pjesën tjetër e pandehura, Gorani.
Në aktakuzë theksohet gjithashtu se të pandehurat, për çdo përfitues të subvencioneve kërkonin përqindje që shkonte nga 30 deri në 50 për qind, nga shuma e subvencioneve.
Mbi këto fakte, kjo prokurori akuzon të pandehurat, Kotorri, Berisha dhe Gorani, se në bashkim kriminal, kanë kryer veprën penale të mashtrimit lidhur me subvencionet, ndërsa Zana Kotorri edhe për veprën, “keqpërdorim i pozitës apo autoritetit zyrtar”. Hana Berisha dhe Ardiana Gorani, ngarkohen gjithashtu edhe me veprën penale “dhënia e ryshfetit”. /Gazeta Fjala/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn